2008 թ. հիմնադրել եմ «Արշավականներ» ակումբը, որը շուրջ 6 տարի շատ ակտիվ գործում էր. ամեն շաբաթ արշավներ էին լինում: Ավելի քան 4000 մարդ է ինձ հետ արշավների մասնակցել, այդ ընթացքում 10-11 ընտանիք էլ է ձեւավորվել: Նույնիսկ ավանդույթ կա. եթե աղջիկն ու տղան ծանոթանում են ու հետագայում ամուսնանում, վրան եմ նվիրում այդ ընտանիքին: Մի քանի դեպքեր են եղել, որ հենց հարսանյաց սրահում ենք վրանը բացել ու նվիրել: Կողքից հյուրերը զարմացած նայում էին. մտածում էին` ինչ-որ աղանդավորական խումբ է (ժպտում է): Հիմա էլ եմ զբաղվում, բայց՝ ոչ այդքան ակտիվ: Երբ սկսեցի լուսանկարչությամբ զբաղվել, ժամանակի առումով չէի հասցնում համատեղել: Հիմա վերսկսելու մտադրություն ունեմ: